Ir-reazzjoni ta' Adrian Delia għall-istqarrija tad-deputati "mhux magħrufa" li sfiduċjawh
Imtella' Lulju 11, 2020 - Aġġornata 11 Ta' Lulju, 2020 9:27am B'reazzjoni għall-istqarrija tad-deputati Nazzjonalisti li rrefera għalihom bħala li sal-lum mhux magħrufa, il-Kap tal-Oppożizzjoni u tal-Partit Nazzjonalista Adrian Delia qal li s-sottomissjonijiet legali diġà saru minnu stess mal-President ta' Malta nnifsu fuq stedina tiegħu. Qal li ma jidhirlux li huwa xieraq li waqt li l-istess President qiegħed jiddelibera dwar materja tant sensittiva, għandu jintilef f'dibattitu pubbliku meta l-istess deputati lanqas biss avviċinawh dwar dan. Fl-istqarrija Dr Delia qal li għal darb'oħra jirrijafferma l-lealtà tiegħu lejn it-tesserati u l-osservanza sħiħa lejn l-istatut tal-partit filwaqt li jibqa' leali lejn il-ġurament tal-ħatra Kostituzzjonali tiegħu f'kull ħin. Dr Delia qal li se jibqa' jaħdem bla waqfien għal pajjiżna u għal kull Malti u Għawdxi mingħajr biża' jew influwenza u b'kuxjenza nadifa.